במסגרת קמפיין נגד כוונת וועדת ששינסקי להעלאת התמלוגים על רווחי תגליות הגז הטבעי התכנסו היום "המשקיעים הקטנים" למסיבת עיתונאים בה תקפו את שר האוצר יובל שטינייץ וחברי הוועדה.
במסגרת קמפיין נגד כוונת וועדת ששינסקי להעלאת התמלוגים על רווחי תגליות הגז הטבעי התכנסו היום "המשקיעים הקטנים" למסיבת עיתונאים בה תקפו את שר האוצר יובל שטינייץ וחברי הוועדה. במסיבת העיתונאים הופיעה גם שושנה ויינברגר שהוצגה כניצולת שואה המושקעת במניות הגז. לדבריה "ועדת ששינסקי הופכת את הגמול בהשקעה שלנו לפירורית. היא תגרום לאבדן האמינות של הממשלה. שר האוצר יובל שטייניץ דומה לאותו איכר שהתרנגולת שלו החלה להטיל ביצי זהב והוא שחט אותה ונשאר בלי כלום."
הפרסומאי מוטי מורל, מנהל הקמפיין, איים במסיבת העיתונאים לתבוע בשל הוצאת דיבה את ח"כ שלי יחימוביץ' בשל טענותיה כי חברות הגז מממנות את הקמפיין היקר הכולל מודעות ענק בעיתונות היומית. לדבריו "אם לא תתחבאי מאחורי החסינות הפרלמנטרית שלך, תפסידי לנו בתביעת דיבה" מורל טוען כי ההכנסות הגיעו מתרומות רבות בסכומים קטנים דרך קמפיין באינטרנט.
הרב מיכאל מלכיאור, מייסד פורום פעולה אזרחית: "אסור לעבור לסדר היום על השימוש הנורא במונחים כמו "קמפיין רצחני" שבו מתארים המשקיעים הפרטיים במודעות ענק את עמדותיה של ח"כ שלי יחימוביץ וחבריה המקדמים חקיקה חשובה לחלוקה צודקת של הרווחים מהגז. זה המשך ישיר למסע ההסתה החמור, המסולף והשקרי, נגד פרופסור ששינסקי, שר האוצר שטייניץ וכל מי שרוצה בטובת כלל הציבור. הגיע הזמן שידברו בעובדות ובמספרים ולא בסיסמאות ריקות מתוכן. גם השימוש הציני שנעשה בגברת ויינברג, ניצולת שואה, שקוראת מדף המסרים של יועצי תקשורת – מקומם, מכעיס ומעליב".
א. מיהם באמת "המשקיעים הקטנים"?
עובדה: התחשיבים שהוצגו לוועדת ששינסקי ע"י "המשקיעים הפרטיים" – המציגים עצמם כ-"משקיעים קטנים" – מבוססים על מס הכנסה שולי של 45%. אלא שמדרגת מס זו מוטלת רק על מי שמרוויח יותר מ- 39,340 שקל לחודש, כחצי מיליון שקל לשנה, למעלה מפי 6 מההכנסה הממוצעת במשק. רמת הכנסה זו רחוקה מאד ממי שמכונה "המשקיע הקטן", או האזרח הממוצע. זו לא "שולה מחדרה" שהמשקיעים הפרטיים נוהגים לדבר בשמה. זה אפילו לא האזרח הממוצע!
ב. בהודעות הימים האחרונים, טוענים "המשקיעים הפרטיים" כי המלצות הביניים של ששינסקי גרמו לאלפים מתוכם "חורבן כלכלי של ממש".
עובדה: בשנתיים האחרונות, הרוויחו המשקיעים הפרטיים הוותיקים בענף הנפט והגז הון עתק.
בין 31.12.2008 ועד 16.12.2010 – שוויו הכולל של ענף חיפושי הגז והנפט בבורסה עלה מ- 2.8 מליארד ש"ח ל- 37.5 מילארד ש"ח. כלומר: המשקיעים הפרטיים והקטנים הותיקים, הרוויחו למעלה מפי 12 על השקעתם. חשוב לציין, כי גם לאחר פרסום המלצות הביניים של ועדת ששינסקי, המשיכה מגמת העליה.
מאז פרסום ההמלצות, במשך ששת השבועות האחרונים בלבד, המשיך שווי השוק של ענף חיפושי נפט וגז לעלות בעוד כ- 3% מ- 36.5 מיליארד ש"ח ב-10 לנובמבר (מועד פרסום המסקנות), עד ל- 37.5 מיליון שקל ב-19 לדצמבר.
ג. המשקיעים הפרטיים טוענים עוד כי מסקנות ועדת ששינסקי יבריחו את המשקיעים ולא יהיה מימון לענף הגז והנפט.
עובדה: פרסום מסקנות הועדה לא פגע ברצון המשקיעים להשקיע בענף כפי שמתברר מהצלחת גיוס ההון של חברת "הכשרה אנרגיה" שגייסה ב-25 לנובמבר השנה, אחרי פרסום מסקנות הביניים של ועדת ששינסקי, למעלה ממאה מיליון שקל לפי ערך שוק של למעלה מ-800 מיליון שקל.
ד. הממשלה לא ציינה שהיא רוצה לשנות את חוקי המשחק אלא רק אחרי תגלית "תמר" וזו הפרה בוטה של כללי המשחק.
ה. עוד במצגת השווא שלהם, מתיימרים "המשקיעים הפרטיים" לייצג "מאות אלפי משקיעים".
לא נכון. מספר המשקיעים הפרטיים, העומדים מאחרי הקמפיין, הינו קטן יחסית, ואין להם כל קשר למבוטחי קופות הגמל וקרנות הפנסיה. עובדה: השקעות קופות הגמל וקרנות הפנסיה בענף הנפט והגז הינו רק 0.3% מסך ההשקעות שלהן, כך שמבוטחי קופות הגמל וקרנות הפנסיה לא שייכים לויכוח הזה כלל.
ו. לסיכום, טוען פורום פעולה אזרחית, כי הבעיה האמיתית של המשקיעים הפרטיים היא לא עם ועדת ששינסקי, לא עם שר האוצר ולא עם חברי כנסת שעושים עבודה מצוינת – אלא עם תאגידי הגז, "השותף הכללי", העושקים את "המשקיעים הקטנים" בהסכמי שותפות דרקוניים שאין להם אח ורע בעולם.
"המאבק הציבורי להעברת רוב הרווחים מהגז הטבעי לציבור יימשך ביתר שאת", אומר הרב מלכיאור. "זהו מאבק צודק והכרחי – ואין בינו לבין טענותיהם של המשקיעים הפרטיים ולא כלום. אנו קוראים להם לחדול ממסע ההסתה שהם מקיימים בימים אלה ולהתמודד באומץ מול תאגידי הגז העושקים אותם".
סליחה, אבל כמשקיע שהפסיד כ-5000 שקלים בעקבות שישינסקי אני מוחה על השטויות שכתבתם כאן. לומר שאין משקיעים קטנים שהפסידו כספים בבורסה זו פשוט דמגוגיה.
טוב, החוק עבר. אין מה להוסיף. ברוני הגז ישלמו יותר, מצויין.
חבל שלא חשבו על הנחה קטנה במיסוי לאנשים שהשקיעו 20 אלף ש"ח והפסידו רבע מזה (בישראמקו למשל). ותרשו לי להיות לא-תמים ולא להאמין שזה בטעות. באוצר יודעים טוב מאוד ש-80 אחוז מהתגליות שייכות היום לציבור הרחב ולא לשום "טייקון".
שוב חולבים את מעמד הביניים, זה שעובד ועושה מילואים.